Kilumingu, kilumbu 24 Ngonda Yikumi
Masi ko mu luzolo lu mutu voti mu mangolo kamvanga vayi madi mu Nzambi.—Loma 9:16.
Yave nandi zabisi thangu mbi kafueti sola mutu muingi kukuenda ku diyilu. (Loma 8:28-30) Yave wutona kusola batu muingi kukuenda ku diyilu bo Yesu kavulubuka. Ḿba mu thangu yi baklisto batheti, baboso baba kivuvu ki kukuenda ku diyilu. Vayi divevi di mimvu kuntuala, batu baba tubanga ti badi baklisto basolu, basa landakananga ko Klisto mu bukiedika. Vayi kheti mu thangu ayoyi, Yave wusola mua batu mu bawu muingi kukuenda ku diyilu. Bawu baba buka kititi kimbi Yesu katuba kiala mena va mbata mbongo yimboti. (Matai 13:24-30) Mu bilumbu abibi, Yave wukhidi sola batu muingi baba mu dingumba di 144.000. Diawu Yave na kubaka makani ma kusola mutu mu bilumbu abibi bitsuka, befu tufueti kinzika makani mandi. (Loma 9:11) Tufueti ba keba keba muingi tubika ba dedi mueka buka bisadi bi kinongo Yesu kata. Bawu basa zola ko phila mfumu yi kisalu kafutila batu batsuka bakota mu kisalu.—Matai 20:8-15. w20.01 30 ¶14
Kikunda, kilumbu 25 Ngonda Yikumi
Bisadi biama bala tenduka mu mayangi.—Yesa. 65:14.
Yave tidi dikanda diandi dizingila mu mayangi. Kheti tumviokilanga mu ziphasi, tuidi bibila biwombo muingi kukuangalala bubu. Buka, tuidi lufiatu ti Tat’itu yi diyilu wu tuzolanga beni ayi tuidi nzayilu yi Diambu Diandi, Kibibila. (Yele. 15:16) Befu tuidi mu khati dikabu didi batu banzolanga Yave, banzolanga zithumu ziandi ayi ba kizolanga bawu na bawu. (Minku. 106:4, 5.) Tulenda tatamana kuba mu mayangi, kibila tuidi kivuvu ti luzingu luala luta ba lumboti mu bilumbu binkuiza. Tuzebi ti thangu yiluelu yisiedi, muingi Yave kabunga bankua mambi ayi mu nzila Kintinu kiandi wala balula ntoto Paladizu. Tuidi kivuvu ti bafua bala vulubuka ayi bala zinga yitu va kimueka. (Yoa. 5:28, 29) Bukiedika, yala ba thangu yi mayangi! Ayi bilutidi nkinza, befu tuidi lufiatu ti thangu yiluelu yisiedi muingi batu boso ku diyilu ayi va ntoto bavana Tat’itu yi diyilu lulendu, nkembo ayi nzitusu kafueni mu tambula. w20.02 13 ¶15-16
Kimuadi, kilumbu 26 Ngonda Yikumi
Kuidi ngiewu—bukiedika kuidi ngie to—yibe vola disumu!—Minku. 51:4.
Boti disumu dingolo bevanga, bika kumeka kusueka diawu. Vayi, zabikisa mawu mu nsambu kuidi Yave. Ngie kuvanga mawu, wala ba ndembama ayi kilunzi kiaku kialasa bue kufundisa ko. Ayi boti ngie tidi kuvutula kikundi kiaku na Yave, wufueti vanga diambu dinkaka. Diambu mbi? Wufueti kikinina tsembolo. Bo Yave kafila mbikudi Natani muingi kazabikisa ntinu Davidi disumu kavola na Bata-Seba, nandi kasa tomba ko kuyikakidila voti kutuba ti masumu mandi masa ba ko beni mangolo. Mu thinu nandi wutuba ti wuvola disumu mu kuvondisa nnuni Bata-Seba. Vayi diambu dilutidi nkinza, nandi wukikinina ti wusumuka va meso ma Yave. Davidi wukikinina tsembolo yi Yave, ayi Yave wunlemvukila. (2 Samu. 12:10-14) Boti disumu dingolo tuvola, tufueti zabikisa diawu kuidi bakulutu ba kimvuka muingi ba tusadisa. (Yako. 5:14, 15) Ayi tufueti ba keba keba muingi tubika kuyikakidila. Befu kuzabikisa ayi kukikinina mu thinu tsembolo beni, tulenda fika baka ndembama ayi mayangi. w20.02 24-25 ¶17-18
kon_Latn kmb_Latn lua_Latn kon_Latn lua_Latn kon_Latn kon_Latn lua_Latn kon_Latn